นายกรัฐมนตรีกำชับหน่วยงานที่เกี่ยวข้อง กวดขันยาเสพติดพร้อมมองหามาตรการดำเนินการที่เหมาะสมและแก้ปัญหาทั้งวงจร
พลเอก ประยุทธ์ จันทร์โอชา นายกรัฐมนตรี กล่าวถึงปัญหายาเสพติดที่มีการระบาดมากในขณะนี้ ว่าเรื่องยาเสพติดไม่ใช่ว่าระบาดแค่ในช่วงนี้ แต่ระบาดมาโดยตลอด  ซึ่งอาจจะมีมากอยู่แล้วแต่ไม่สามารถจับกุมได้และวันนี้จับกุมได้มากขึ้น ซึ่งรัฐบาลต้องหามาตรการในการดำเนินการอย่างเหมาะสม และที่ผ่านมาในแต่ละชุมชนท้องถิ่น ก็ได้ช่วยกันดูแลแล้วส่วนหนึ่ง โดยในหลายพื้นที่ประสบความสำเร็จในการเป็นพื้นที่ปลอดยาเสพติด แต่ทั้งนี้หากยาเสพติดได้เล็ดลอดเข้ามา ก็ต้องเพิ่มมาตรการเข้มงวดกวดขันในเรื่องการขนย้ายข้ามแดน  ซึ่งตนเองได้กำชับไปทุกหน่วยงานที่เกี่ยวข้อง ทั้งเจ้าหน้าที่ตำรวจ ทหาร สำนักงานคณะกรรมการป้องกันและปราบปรามยาเสพติด หรือ ป.ป.ส. และองค์กรปกครองส่วนท้องถิ่น ให้ดำเนินการและต้องดูว่าปลายทางยาเสพติดอยู่ที่ใด
 
           พร้อมกันนี้นายกรัฐมนตรี ยืนยันรัฐบาลดำเนินการทุกอย่างตามกฎหมาย ไม่ใช่ว่าคนรวยไม่ติดคุก และต้องมองทุกปัญหา เพื่อนำไปสู่การแก้ไขให้เร็วที่สุด